Верш, з якім дэбютаваў паўстагоддзя назад дзесяцікласнік Грабаўскай школы Гомельскага раёна Міхась Башлакоў, называўся “Раўчук” і быў надрукаваны ў раённай газеце “Маяк” у студзені 1968-га. І ў нейкай ступені нават сімвалічна, што да 50-годдзя пачатку творчай дзейнасці паэта ў выдавецтве “Народная асвета” выйшла ягоная кніга паэзіі “Далеч вячэрняя” — грунтоўная і знакавая як для самога аўтара, так і для беларускай паэзіі. Сярод мноства выдадзеных за апошнія гады кніг яна прыкметна вылучаецца не толькі тэматычным дыяпазонам і глыбінёй раскрыцця вострых і балючых праблем нашай рэчаіснасці, а і перш за ўсё высокім мастацкім узроўнем, якасцю, праўдзівасцю, сумленнасцю паэтычнага слова.